জট কাটল মোহনবাগানের অন্দরের অশান্তির। ২০০৫ সালের মতো ফের এবছর জাতীয় ক্লাবের ভোট হবে প্রাক্তন বিচারপতিদের নিয়ে কমিটি গড়ে। আগামী ১৫ সেপ্টেম্বরের মধ্যে দ্রুত ক্লাবের ভোট করানোর নির্দেশ দিয়েছে কলকাতা হাইকোর্ট। বিচারপতি শেখর ববি শরাফ হাইকোর্টের তিনজন প্রাক্তন বিচারপতিকে নিয়ে একটি কমিটি গড়ে দেন। হাইকোর্ট নিযুক্ত এই কমিটির কাজ হবে ক্লাবের ভোট করানো। তিন বিচারপতিকে সহায়তা করবেন মোট চার জন ক্লাব সদস্য।

এই বিষয়ে অন্যান্য খবর

মোহনবাগানের নির্বাচন নিয়ে নির্দেশ আদালতের 


মোহনবাগানের প্রাক্তন কার্যকরী সদস্য মহেশ কুমার টেকরিওয়াল (টুটু বসু গোষ্ঠীর) হাইকোর্টে মামলা করেছিলেন কোর্টের হস্তক্ষেপে ক্লাবের দ্রুত ভোট করানোর জন্য। স্পেশ্যাল অফিসার নিয়োগ করে যাতে ভোট হয়। কিন্তু ক্লাবের বর্তমান কার্যকরী সদস্য মদন মোহন দত্ত (অঞ্জন মিত্র গোষ্ঠীর) দাবি করেছিলেন, ক্লাবের ভোট করানোয় হাইকোর্টের হস্তক্ষেপের দরকার নেই। দু' পক্ষের বাদানুবাদ এই নিয়ে চরমে উঠেছিল। বিচারপতি শরাফ মদন মোহন দত্তের আইনজীবীকে নির্দেশ দিয়েছিলেন তিন প্রাক্তন বিচারপতির নাম কোর্টে পেশ করতে। ৬ জন বিচারপতির নাম পেশ করা হয় কোর্টে।
তাতেও ভোট-সহ আনুষঙ্গিক বিষয় নিয়ে জটিলতা না কাটলে বিচারপতির চেম্বারে দুপক্ষকে নিয়ে আলোচনা হয় গতকাল। এদিন বিচারপতি বলেন, সকলেই চায় ক্লাবের ভোট সুষ্ঠুভাবে সম্পন্ন হোক। বিচারপতি নির্দেশ দেন, হাইকোর্টের তিন প্রাক্তন বিচারপতি সুশান্ত চট্টোপাধ্যায়, দিলীপ শেঠ এবং অসীম রায় ক্লাবের ভোট প্রক্রিয়া সম্পন্ন করবেন। ভোট প্রক্রিয়ায় তাদের সহায়তা করবেন মোট চারজন সদস্য। তাঁরা হলেন অঞ্জন মিত্র, সোহিনী মিত্র(অঞ্জন গোষ্ঠী) এবং বিশ্বব্রত বসু মল্লিক এবং সৃঞ্জয় বসু(টুটু বসু গোষ্ঠী)। এঁরাই ভোটার তালিকা তৈরি করবেন। আর বর্তমানে যাঁরা ক্লাবের সদস্য রয়েছেন তাঁরাই ভোট দেবেন।